钦定古今图书集成/明伦汇编/氏族典/第001卷 > 梁
## 钦定古今图书集成/明伦汇编/氏族典/第001卷 > 梁

### 武帝普通六年改萧综姓为悖氏寻复之

按：《梁书武帝本纪》：“普通六年六月庚辰，豫章王综奔
于魏。”〈改姓事不载〉　按《豫章王传》：“豫章王综，字世谦，高祖
第二子也。其母吴淑媛，自齐东昏宫得幸于高祖，七
月而生综，宫中多疑之者。及淑媛宠衰怨望，遂陈疑
似之说，故综怀之，恒于别室祠齐氏七庙，又微服至
曲阿，拜齐明帝陵，然犹无以自信。闻俗说以生者血
沥，死者骨渗，即为父子。综乃私发齐东昏墓，出骨沥
臂血试之，并杀”一男。取其骨试之，皆有验。自此常怀
异志。会大举北伐，魏将元法僧以彭城降。高祖乃令
综都督众军，镇于彭城，与魏将安丰王元延明相持。
综乃与数骑夜奔于延明，改名缵，字德文，追为齐东
昏，服斩衰。于是有司奏削爵土，绝属籍，改其姓为“悖
氏。”俄有诏复之。

### 元帝承圣二年改萧纪姓为饕餮氏

按《梁书元帝本纪》：“承圣二年五月己丑，萧纪军至西
陵。秋七月辛未，纪众大溃，遇兵死。”〈改姓事不载〉　按《武陵
王传》：“武陵王纪，字世询，高祖第八子也。太清中，侯景
乱，纪乃僭号于蜀。太清五年夏四月，纪帅师东下。丁
丑，纪次于西陵，世祖命护军将军陆法和于峡口夹
岸筑二垒，镇江以断之。既而将军樊猛获纪，杀之于
峡口。有司奏请绝其属籍，世祖许之，赐姓饕餮氏。”